Klokken 07.38 tirsdag morgen løb der en anmeldelse ind hos Nordjyllands Beredskab. En større brand var brudt ud i en ridehal udenfor Hornum. Hallen har i den ene ende caféteria, klublokaler og kontorer. Det er i den ende af hallen brande har raseret. - I den ene er det hele brændt ned. Men det er de samme stålspær, der går rundt i hele hallen og de er blevet bøjet af varmen. Så jeg tror, at de når frem til den konklusion, at det hele skal væltes, fortæller indsatsleder ved Nordjyllands Beredskab Jes Caspar Mortensen. Branden havde været i gang i længere tid, da beredskabet landede på stedet. Der har dog ikke været dyr i nærheden af branden og der har ikke været mennesker i fare. Lige nu er efterslukningsarbejdet stadig i gang. Et arbejde, der kommer til at tage flere timer, vurderer indsatslederen.

Opsummering:
En ridehal lidt udenfor Hornum er tirsdag morgen brudt i brand. Hverken dyr eller mennesker har været i fare.